DA Den Europæiske Unions Tidende CE 88/291

(2004/C 88 E/0298)

SKRIFTLIG FORESPØRGSEL E-2677/02

af Chris Davies (ELDR) til Kommissionen

(24. september 2002)

Om: Brandsikring

Hvilken rolle spiller Kommissionen i forbindelse med fremme af bedste praksis blandt medlemsstaterne og deres brandmyndigheder med henblik på at begrænse antallet af dødsfald og tilskadekomster som følge af brand?

Har Kommissionen nogen planer om at introducere nye bestemmelser for bygningsdesign med det formål at sikre alle EU-borgere nogle minimumsstandarder for beskyttelse mod tilskadekomst som følge af brand ved at kræve, at anordninger som røgalarmer og sprinklersystemer installeres?

Anerkender Kommissionen nationale eller regionale brandvæsener i hver medlemsstat som de ledende organer i forbindelse med brandsikring inden for Fællesskabet, og bliver de behandlet som sådanne i forbindelse med høringer om sundheds- og sikkerhedsspørgsmål i forbindelse med brand?

Svar afgivet på Kommissionens vegne af Margot Wallström

(15. oktober 2002)

Fællesskabet har ingen generel kompetence på brandsikringsområdet. Dog bidrager Fællesskabet faktisk til brandsikring med en række forskellige direktiver og initiativer, der er truffet som led i forskellige aspekter af fællesskabspolitikken og i overensstemmelse med subsidiaritetsprincippet.

Som direkte konsekvens heraf er der forskelle mellem strukturen i og kompetencerne for medlemsstaternes nationale, regionale eller lokale brandvæsner, og Kommissionen har ingen kompetence til at fastsætte fælles bestemmelser, som alle medlemsstater skal kunne enes om.

På området civilbeskyttelse har Kommissionen taget en række forskellige initiativer med henblik på at give brandvæsnerne lejlighed til at finde frem til deres mest påtrængende behov. For så vidt angår fremme af de bedste former for praksis medlemsstaterne imellem, har man for nylig inden for rammerne af Fællesskabets handlingsprogram for civilbeskyttelse givet Sverige i opdrag — som det førende land på dette område — at formulere et brandsikringsprojekt med sigte på at finde frem til den bedst mulige praksis blandt medlemsstaterne.

Kommissionen har ingen planer med hensyn til at gøre installering af røgdetektorer og sprinklersystemer tvungen. I mange medlemsstater gælder der allerede sådanne bestemmelser. Imidlertid er f.eks. brandalarm/detektion, faste brandbekæmpelsesinstallationer samt brand- og røgkontrolprodukter omfattet af Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer (1). I henhold til dette direktiv findes der fælles instrumenter til mærkning af byggevarers sikkerhed i tilfælde af brand. Der er her tale om »Euroklassificeringer« for reaktion og modstandsdygtighed mod ild, hvilket gør det muligt at vurdere byggevarernes ydeevne i samtlige medlemsstater.

Det er kun EU-medlemsstaterne, der har bemyndigelse til at udpege, hvilke instanser der skal tage sig af spørgsmål vedrørende brandsikring i Fællesskabet. Dog drøftes relevanteinitiativer på fællesskabsplan sædvanligvis med alle de interesserede parter, der er repræsenteret på europæisk niveau.

(1) EFT L 40 af 11.2.1989.